
Text rozhodnutia
Súd: Krajský súd Banská Bystrica Spisová značka: 16Co/148/2015 Identifikačné číslo súdneho spisu: 6913203098 Dátum vydania rozhodnutia: 10. 03. 2016 Meno a priezvisko sudcu, VSÚ: Mgr. Štefan Baláž ECLI: ECLI:SK:KSBB:2016:6913203098.1 ROZSUDOK V MENE SLOVENSKEJ REPUBLIKY Krajský súd v Banskej Bystrici v senáte zloženom z predsedu senátu Mgr. Štefana Baláža a členov senátu JUDr. Ivice Hanuskovej a JUDr. Alexandra Mojša v právnej veci navrhovateľa CETELEM SLOVENSKO, a. s., so sídlom Bratislava, Panenská 7, IČO: 35 787 783, zastúpeného JUDr. Helenou Strachotovou, usadenou euroadvokátkou, so sídlom Martin, Hviezdoslavova 7, proti odporcom 1/ U. F., narodená XX. XX. XXXX, bytom E. F., F. XXX/X a 2/ L. F., narodený XX. XX. XXXX, bytom E. F., F. XXX/ X, o zaplatenie 12.784,74 € s príslušenstvom, o odvolaní navrhovateľa proti rozsudku Okresného súdu Rimavská Sobota č. k. 8C/90/2013-47 zo dňa 16. októbra 2013, takto r o z h o d o l : Krajský súd rozsudok okresného súdu vo výroku, ktorým okresný súd vo zvyšku návrh navrhovateľa zamietol a vo výroku o náhrade trov prvostupňového konania p o t v r d z u j e . Odporcom 1/, 2/ sa náhrada trov odvolacieho konania nepriznáva. o d ô v o d n e n i e : Napadnutým rozsudkom okresný súd uložil odporcom 1/, 2/, povinnosť spoločne a nerozdielne zaplatiť navrhovateľovi sumu 5.849,36 € s úrokom z omeškania vo výške 9 % ročne od 01. 06. 2012 do zaplatenia, na jeho účet vedený v C. V. N.V. č. XXXXXXXXXX/XXXX. Povolil odporcom 1/ a 2/ splácať žalovanú sumu v 200 € mesačných splátkach počnúc mesiacom nasledujúcim po právoplatnosti tohto rozsudku až do úplného vyrovnania pod hrozbou straty výhody splátok, vo zvyšku návrh navrhovateľa zamietol a rozhodol, že žiaden z účastníkov nemá právo na náhradu trov konania. Okresný súd zmluvu o poskytnutí spotrebiteľského úveru uzavretú medzi účastníkmi konania dňa 17. 12. 2008 považoval z zmluvu o spotrebiteľskom úvere, na základe ktorej navrhovateľ poskytol odporkyni spotrebiteľský úver vo výške 14.937,26 €, ktorý sa odporkyňa zaviazala splácať v 72 mesačných splátkach po 332,47 €, počnúc dňom 15. 05. 2009, RPMN 18,78 %, priemerná RPMN 11,94 %, ročná úroková sadzba 14,90 %, celkové náklady 9.116,78 €. Odporcovia 1/,2/ splácali predmetný úver v dohodnutých mesačných splátkach do 24. 09. 2009, následne ho splácali nepravidelne, v nižších ako dohodnutých splátkach, resp. nie pravidelne mesačne, na predmetný úver ku dňu 15. 11. 2012 zaplatili 9.141,10 € a dňa 10. 04. 2012 navrhovateľ písomne odstúpil od úverovej zmluvy s tým, že vyzval odporcov 1/,2/ na zaplatenie dlžnej sumy do 14-ich dní s tým, že od 01. 06. 2012 v prípade nezaplatenia bude účtovať aj úrok z omeškania. Navrhovateľ sa domáhal od odporcov zaplatenia sumy 12.784,74 € so 14,9 % zmluvným úrokom ročne tak, ako to vyčíslil v návrhu na začatie konania. Okresný súd predmetnú spotrebiteľskú zmluvu podriadil kontrole platnosti neprijateľných zmluvných podmienok podľa ust. § 53 ods. 1 a 4 Občianskeho zákonníka platného v čase uzavretia predmetnej zmluvy, ako aj § 4 ods. 1, 2 zákona č. 258/2001 Z. z. o spotrebiteľských úveroch platného v čase uzavretia zmluvy. Vykonaným dokazovaním okresný súd dospel k záveru, že predmetná zmluva o poskytnutí spotrebiteľského úveru zo dňa 17. 12. 2008 neobsahuje údaj o konečnej splatnosti úveru v zmysle § 4 ods. 2 písm. g) zákona č. 258/2001 Z. z. a chýba v zmluve taktiež aj údaj o termíne jednotlivých splátok. Vzhľadom na tieto skutočnosti s poukazom na ust. § 4 ods. 3 uvedeného zákona navrhovateľ nemôže požadovať od odporcov žiadne úroky ani poplatky vrátane zmluvne dohodnutého úroku, poplatku za poskytnutie úveru, za poistenie úveru, za upomienky, za odklad dlžných splátok, a podobne, tak, ako to špecifikoval v písomnom vyjadrení zo dňa 16. 10. 2013. Odporcovia 1/,2/ sú na základe vyššie uvedeného povinní zaplatiť navrhovateľovi len rozdiel medzi skutočne poskytnutými peňažnými prostriedkami vo výške 14.937,26 € a sumou, ktorú odporcovia 1/, 2/ navrhovateľovi splatili v splátkach, t. j. 9.141,10 €, čiže tento rozdiel predstavuje sumu 5.796,16 €. Súd zároveň súd zaviazal odporcov 1/ a 2/ aj na zaplatenie zmluvnej pokuty, ktorá bola dohodnutá ako jednorazové plnenie vo výške 8 % z dlžnej splátky, v tomto konkrétnom prípade jedna splátka predstavovala sumu 332,47 € a zmluvná pokuta z omeškanej splátky predstavovala sumu 26,60 €. Navrhovateľ si uplatňoval zmluvnú pokutu za omeškanie s dvoma splátkami, t. j. celkove sumu 53,20 €, a teda, súd zaviazal odporcov 1/, 2/ spoločne a nerozdielne na zaplatenie sumy 5.849,36 € a vo zvyšku návrh navrhovateľa zamietol. Keďže odporcovia sú so zaplatením súdom priznanej sumy v omeškaní, súd rozhodol aj o zaplatení úroku z omeškania odo dňa nasledujúceho po účinnosti odstúpenia od úverovej zmluvy, teda, od 01. 06. 2012. O možnosti zaplatenia súdom priznanej istiny navrhovateľovi odporcami v mesačných splátkach okresný súd rozhodol podľa ust. § 160 ods.1, 2 O. s. p. a o náhrade trov konania podľa ust. § 142 ods. 2 O. s. ., keď vzhľadom na čiastočný úspech vo veci rozhodol, že žiaden z účastníkov nemá na náhradu právo. Proti rozsudku okresného súdu vo výroku, ktorým okresný súd vo zvyšku návrh navrhovateľa zamietol a vo výroku o náhrade trov konania, podal odvolanie v zákonnej 15 dňovej lehote (§ 204 ods. 1, veta prvá O. s. p. ) navrhovateľ. Uviedol, že odvolanie podáva z dôvodu nesprávneho skutkového a právneho posúdenia veci. V dôvodoch odvolania uviedol, že žiadny právny predpis neobmedzuje účastníkov právnych vzťahov, a to ani tých so spotrebiteľským prvkom, v uzatváraní tzv. formulárových zmlúv. Akceptovanie obsahu akejkoľvek zmluvy, t. j. aj formulárovej, zaväzuje zmluvnú stranu k jej dodržovaniu. Ak súd, teda, dospel k záveru, že uzavretie formulárovej zmluvy je v rozpore s európskou judikatúrou, ide o záver, ktorý nemá oporu ani v zákone ani v praxi. Čo sa týka náležitosti uvedenej v ust. § 4 ods. 1 písm. g) zákona č. 258/2001 Z. z., navrhovateľ nesúhlasí s právnym názorom súdu, natoľko k nemu dospel na základe reštriktívneho výkladu. Na úverovej zmluve je uvedený dátum splatnosti prvej splátky, t. j. 15. 05. 2009, pričom súčasne je na tom istom mieste uvedený tiež počet mesačných splátok číslom 72. Navrhovateľ je toho názoru, že k dátumu konečnej splatnosti úveru je možné dospieť jednoduchým výpočtom, resp. výkladom. Podľa ust. § 122 ods. 1 OZ lehota určená podľa dní začína sa ňom, ktorý nasleduje po udalosti, ktorá je rozhodujúca pre jej začiatok. Polovicou mesiaca sa rozumie pätnásť dní. Podľa ust. § 122 ods. 1 OZ koniec lehoty určenej podľa týždňov, mesiacov alebo rokov pripadá na deň, ktorý sa pomenovaním alebo číslom zhoduje s dňom, na ktorý pripadá udalosť, od ktorej sa lehota začína. Ak nie je takýto deň v poslednom mesiaci, pripadne koniec lehoty na jeho posledný deň. Vzhľadom k vyššie uvedeným zákonným ustanoveniam a k tomu, že začiatok splatnosti úveru bol dohodnutý na deň 15. 05. 2009, je možné pri dohodnutom počte mesačných splátok 72 dospieť k záveru, že dátum konečnej splatnosti úveru bol dohodnutý, aj keď nepriamo uvedený. Rozsudok v napadnutej časti navrhovateľ žiadal zrušiť alebo vec vrátiť prvostupňovému súdu na nové prerokovanie veci. Krajský súd v Banskej Bystrici, ako súd odvolací, odvolanie prejednal viazaný rozsahom a dôvodmi odvolania podľa ust. § 212 ods. 1 O. s. p. bez nariadenia pojednávania na prejednanie odvolania podľa ust. § 214 ods. 1, 2 O. s. p. a rozsudok okresného súdu v napadnutých výrokoch podľa ust. § 219 ods. 1 O. s. p. pri aplikácii aj ust. § 219 ods. 2 O. s. p. ako vecne správny potvrdil. Odvolací súd sa v celom rozsahu stotožňuje s dôvodmi napadnutého rozsudku okresného súdu týkajúcimi sa nároku navrhovateľa, ohľadom ktorého okresný súd návrh vo zvyšku zamietol. V tejto časti výroku okresný súd rozhodol na základe dostatočne zisteného skutového stavu veci, z ktorého vyvodil aj správne právne závery. Predmetnú zmluvu uzavretú medzi účastníkmi konania dňa 17. 12. 2008 správne posudzoval podľa § 53 ods. 1 a 4 OZ platného v čase uzavretia zmluvy a podľa § 4 ods. 1, 2 zák. č. 258/2001 Z. z. o spotrebiteľských úveroch platného v čase uzavretia zmluvy. Zmluva o spotrebiteľskom úvere musí obsahovať, okrem iného konečnú splatnosť spotrebiteľského úveru, ročnú úrokovú sadzbu, výšku, počet a termíny splátok, istiny, úrokov a iných poplatkov, ročnú percentuálnu mieru nákladov a celkové náklady spotrebiteľa spojené so spotrebiteľským úverom vypočítané na základe údajov platných v čase uzatvorenia zmluvy o spotrebiteľskom úvere, priemernú hodnotu ročnej percentuálnej miery nákladov na príslušný spotrebiteľský úver platnú k dňu podpisu zmluvy o spotrebiteľskom úvere, a aj výpočet nákladov, ktoré neboli zahrnuté do výpočtu ročnej percentuálnej miery nákladov. Podľa § 4 ods.4 uvedeného zákona od spotrebiteľa nemôže veriteľ požadovať úrok, alebo poplatky, ktoré nie sú uvedené v zmluve o spotrebiteľskom úvere. Odvolací súd sa stotožňuje s právnym záverom okresného súdu, že predmetná zmluva o spotrebiteľskom úvere nespĺňa náležitosti zmluvy o spotrebiteľskom úvere v zmysle § 4 ods. 1, 2 zákona č. 258/2001 Z. z. vzhľadom k tej skutočnosti, že v zmluve nie je uvedený údaj o konečnej splatnosti úveru (písm. g/). Konečná splatnosť poskytnutého úveru musí byť presne datovaná, teda uvedená presným konkrétnym dátumom. Úmyslom zákonodarcu bolo, aby spotrebiteľ bol už pri podpise zmluvy informovaný a uzrozumený so skutočnosťou, kedy má nastať konečná splatnosť poskytovaného úveru. Významom zaradenia tohto ustanovenia do Zákona o spotrebiteľských úveroch je, aby dodávateľ poskytol spotrebiteľovi jasný a určitý termín konečnej splatnosti, a nie aby si spotrebiteľ musel sám matematickými operáciami odvodiť dátum konečnej splatnosti úveru z údajov uvedených v zmluve o úvere alebo zo všeobecných obchodných podmienok. Uvedenie konkrétneho dátumu konečnej splatnosti spotrebiteľského úveru zákonným spôsobom je povinnosťou dodávateľa a nemá byť dodatočnou dobrovoľnou úlohou spotrebiteľa, ktorému je spotrebiteľský úver poskytnutý. Konečná splatnosť poskytnutého úveru nemôže byť vyjadrená len počtom mesačných splátok. Odvolací súd navyše uvádza, že v predmetnej zmluve absentuje ďalšia obligatórna náležitosť spotrebiteľskej zmluvy o úvere, a to údaj o výške, počte a termínoch splátok nielen istiny, ale aj úrokov a ďalších poplatkov. Pokiaľ okresný súd uložil odporcovi 1/, 2/ povinnosť zaplatiť len rozdiel medzi skutočne poskytnutými peňažnými prostriedkami a sumou, ktorú odporcovia 1/, 2/ navrhovateľovi splatili v splátkach a zároveň aj zmluvnú pokutu v sume 53,20 € a vo zvyšku návrh zamietol, návrh vo zvyšku zamietol správne, a preto krajský súd zamietajúci výrok rozsudku okresného súdu ako vecne správny potvrdil zároveň aj s výrokom o náhrade trov konania, ktorý je závislý od výroku rozhodnutia o veci samej (§ 206 ods. 2 O. s. p.). Odporcom 1/, 2/ odvolací súd náhradu trov odvolacieho konania nepriznal, hoci boli v odvolacom konaní úspešní a mali by na ich náhradu právo v zmysle ust. § 142 ods. 1 O. s. p., teda, podľa zásady úspechu v konaní ( v odvolacom konaní v spojení s § 224 ods. 1 O. s. p.), náhradu trov odvolacieho konania si ale odporcovia neuplatnili a zo spisu im žiadne nevyplývajú (§ 151 ods. 1 O. s. p.), preto im ich náhradu odvolací súd nepriznal. Rozhodnutie bolo prijaté senátom odvolacieho súdu v pomere hlasov 3:0. Poučenie: Proti tomuto rozsudku odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2016:6913203098.1 (dáta aktuálne k 14. 11. 2026). Záväzné je znenie zverejnené súdom.




